Source: https://www.riigiteataja.ee/akt/13183424
Timestamp: 2018-03-19 01:21:57+00:00

Document:
Pakendi taaskasutamise määra arvutamise ja pakendi massi määramise kord – Riigi Teataja
Pakendi taaskasutamise määra arvutamise ja pakendi massi määramise kord
Pakendi taaskasutamise määra arvutamise ja pakendi massi määramise kord - sisukord
§ 1 Pakendi taaskasutamise määra arvutamine
§ 2 Pakendi massi määramine
§ 3 Pakendi taaskasutamise määra arvutamine kohustuste üleandmisel taaskasutusorganisatsioonile
Vastu võetud 03.11.2005 nr 66
RTL 2005, 112, 1719
jõustumine 20.11.2005
20.05.2009 RTL 2009, 43, 592 29.05.2009
Määrus kehtestatakse «Pakendiaktsiisi seaduse» § 8 lõike 3 alusel.
§ 1. Pakendi taaskasutamise määra arvutamine
(1) Pakendi taaskasutamise määr arvutatakse «Pakendiaktsiisi seaduse» § 2 punkti 3 mõistes taaskasutatud pakendi ning «Pakendiaktsiisi seaduse» § 6 kohaselt aktsiisiga maksustatava pakendi massi suhtarvuna, mis on väljendatud massiprotsentides.
[RTL 2009, 43, 592 - jõust. 29.05.2009]
(2) Pakendite taaskasutamise määra arvutamisel võetakse arvesse Euroopa Komisjoni otsuse 2005/270/EÜ, millega vastavalt Euroopa Parlamendi ja nõukogu direktiivile 94/62/EÜ pakendite ja pakendijäätmete kohta kehtestatakse andmebaasisüsteemi vormid (Euroopa Liidu Teataja L 086, 05.04.2005, lk 6–12), artikli 2 ja artikli 3 punktide 2–4 ning artiklite 4–6 sätteid.
(3) Lõikes 1 nimetatud taaskasutamise määr arvutatakse iga pakendimaterjali liigi kohta eraldi.
(4) Pakendi taaskasutamise määra arvutamise alused on sätestatud «Pakendiseaduse» § 16 lõikes 4.
§ 2. Pakendi massi määramine
(1) Pakendi massi määramisel võetakse arvesse aktsiisiga maksustatava pakendi mass koos selle komponentide ja pakendiga liidetud lisaelementidega nagu korgid, tihendid, sildid, kinnitusklambrid ja muud, ilma selles sisalduva kaubata.
(2) Taaskasutatud pakendi ja aktsiisiga maksustatava pakendi kogumass määratakse kilogrammi täpsusega.
(3) [Kehtetu – RTL 2009, 43, 592 - jõust. 29.05.2009]
(4) Kui pakend koosneb erinevatest materjalidest ja need on üksteisest käsitsi eraldatavad, siis määratakse pakendi mass iga eraldatava pakendimaterjali liigi kohta eraldi, välja arvatud juhul, kui eraldatavad osad moodustavad pakendi kogumassist vähem kui 10%. Sel juhul arvatakse pakendi komponentide ja lisaelementide mass valdava pakendimaterjali liigi massi hulka.
(5) Kui pakendi taaskasutamisel rakendatakse mitut taaskasutamise viisi, siis eri viisil taaskasutatud pakendi massid summeeritakse.
(6) Teise liikmesriiki viidud ja eksporditud pakend ja pakendijäätmed arvatakse taaskasutatud pakendi massi hulka, kui nende taaskasutamist korraldatakse välisriigis ning selle kohta on taaskasutamist korraldava välisettevõtte kinnitus.
§ 3. Pakendi taaskasutamise määra arvutamine kohustuste üleandmisel taaskasutusorganisatsioonile
Kui pakendiettevõtja on «Pakendiseaduse» § 16 lõike 2 alusel oma kohustused üle andnud keskkonnaministri akrediteeritud taaskasutusorganisatsioonile, siis arvutatakse pakendi taaskasutamise määr taaskasutusorganisatsiooni korraldamisel taaskasutatud pakendi massi ning kohustused üle andnud pakendiettevõtjatelt Eestis turule lastud pakendi summaarse massi suhtarvuna, mis on väljendatud massiprotsentides.

References: § 1

§ 2

§ 3
 § 8

§ 1
 § 2
 § 6
 § 16

§ 2

§ 3
 § 16